Meintjes, 'Aussie' gaan vir SA fietsry | Netwerk24
Deur Marnus Kok 18 September 2020 21:15
Louis Meintjes in aksie in 'n tydtoets tydens die Tour de France in 2017. Foto: Getty Images
Dit was jare gelede by die Wêreldkampioenskappe dat Louis Meintjes die fietsrywêreld van hom laat kennis neem het en volgende week keer hy terug na dié jagveld.
Dié 28-jarige boorling van Pretoria is een van vier Suid-Afrikaners wat hul staal in die Wêreld-padfietskampioenskappe in Imola, Italië, gaan wys.
Nicholas Dlamini (25) en Meintjes, wat albei vir die plaaslike NTT-span ry, sal aanstaande Sondag aan die padwedren oor 259,2 km deelneem.
Kerry Jonker (regs) neem vanjaar aan die Wêreldkampioenskappe deel. Foto: Verskaf
Ashleigh Moolman-Pasio (34) en Kerry Jonker (24) sal aanstaande Saterdag vir die padwedren oor 144 km aantree. Laasgenoemde sal ook Donderdag aan die tydtoets deelneem.
Dit sal die eerste keer sedert 2014 (toe het hy aan die o.23-wedren deelgeneem) wees dat Meintjes aan die Wêreldkampioenskappe deelneem. In 2013 was sy naam op almal se lippe toe hy tweede in die o.23-padwedren in die einste Italië geëindig het.
Meintjes, 'n klimmer, het vroeër die week algeheel 12de klaargemaak in die Tirreno-Adriatico – wat 'n aanduiding is dat sy peil goed is.
"Dit behoort 'n moeilike roete te wees, maar my bene het goed gevoel met die Tirreno. Hopelik beleef ons 'n goeie dag daar. Dit sal my eerste Wereldkampioenskap vir elite-ryers wees, so ek sien daarna uit en ek hoop op die beste," sê Meintjes.
Die Sloween Primož Roglic, tans die voorloper in die Tour de France, en sy landgenoot Tadej Pogacar, wat tweede is, is, se name verskyn ook op die lys. Die Brit Geraint Thomas, wat die Tour in 2018 gewen het, gaan net aan die tydtoets deelneem.
Die effens onbekende Jonker is 'n boorling van Kaapstad, wat burgerskap van Suid-Afrika en Australië het. Sy was vroeër vanjaar sesde in die tydtoets by die Suid-Afrikaanse kampioenskappe. In 2018 was sy derde in die o.23-tydtoets by die Australiese kampioenskappe.
"Ek is baie opgewonde oor my eerste Wêreldkampioenskap. Ek was op my senuwees om te gaan, aangesien ek nie seker was dat ek van enige waarde vir Ashleigh (wat in 2019 agtste was) sal wees nie," sê Jonker.
Annemiek van Vleuten gaan nie vanjaar haar titel in die padwedren verdedig nie. Foto: Getty Images
"Sy (Moolman-Pasio) het my egter aangemoedig om deel te neem en ervaring op te doen vir die toekoms. Ook, daar is nie baie mense wat kan sê dat hulle hul land in die elite-afdeling by die Wêreldkampioenskapsbyeenkoms verteenwoordig het nie.
"So dit is 'n geleentheid, wat ek geëerd voel om te aanvaar. Ek dink my doelwit in die padwedren is om te doen wat ek ook al kan om Ashleigh te ondersteun en ervaring op te doen.
"Ek is baie opgewonde oor die tydtoets en hoop dat ek Suid-Afrika kan trots maak as die land se enigste verteenwoordiger in die item," sê Jonker.
Die Nederlander Annemiek van Vleuten sal nie haar titel in die padwedren verdedig nie nadat sy haar polsgewrig gebreek het tydens 'n valslag in die Giro Rosa, wat tans aan die gang is, berig Reuters.
Die 37-jarige Nederlander is ook die Europese padkampioen en was die algehele voorloper in die Giro Rosa wat Saterdag eindig.
Meer oor: Ashleigh Moolman-Pasio | Louis Meintjes | Suid-Afrika | Imola | Italië | Ntt-Span | Fietsry